Man op Montagu-plaas geskietArgieffoto bloot ter illustrasie. (Foto: SAPD/Facebook) ŉ Man van Montagu in die Wes-Kaap, vermoedelik ŉ boer, is Sondagaand in die gesig geskiet toe aanvallers hom en sy gesin by hul huis op ŉ plaas oorval het. Volgens die polisie se inligting het die voorval ongeveer 19:15 plaasgevind. ŉ Saak van poging tot moord word tans ondersoek en min inligting is in dié stadium beskikbaar. “Die slagoffer en sy gesin was by die huis toe onbekende verdagtes die eiendom betree het. ŉ Struweling het tussen die slagoffer en die verdagtes ontstaan waartydens die man ŉ skietwond aan sy gesig opgedoen het,” het sers. Wesley Twigg, polisiewoordvoerder, Maandag aan Maroela Media gesê. “Die onbekende verdagtes het van die toneel gevlug en is nog nie in hegtenis geneem nie.” Meer inligting sal geplaas word sodra dit bekend gemaak word.